﻿ Managementul deviaţiei de sept în rinita alergică Cornelia Ursu1, Carmen-Gianina Chiciu 2, Liliana Vereş3 1 Medic primar ORL, Conf.Univ. Dr., Universitatea Apollonia din Iaşi 2 Medic specialist Alergologie şi Imunologie Clinică, Ambulatoriul integrat, Spitalul Municipal de Urgenţă Moinesti, Bacău 3 Şef clinică Alergologie şi imunologie clinică Sp. Univ. Sf. Spiridon, Şef lucrări Dr. UMF Gr. T. Popa Iaşi Abstract Septal deviation is an endonasal dysplasia that needs surgical intervention only according to its effects. Obstructive septal deviation leads to challenges in trating allergic rhinitis. Surgical treatment of septal deviation in rhinosinusal allergy is not performed in order to cure, but more to correct this morphological defect that has functional implications on the proximity organs. There are several surgical techniques more or less conservative, that are not totally safe, incidents occuring during or after surgery. Therefore this intevention in the case of an allergic patient requires an adequate management that includes: establishing the need for a surgical treatment after examining the patient; clarifying the pathogenical importance of the septal deviation to nearby organs through laboratory and imagistic procedures; choosing the right timing for the surgery in a less symptomatic moment and a careful preparation of the patient; applying a minimum invasive technique, according to the type of septal deviation; careful followup of the patient in the early and later stage of the postsurgical period. As a conclusion, surgical intervention is recommended only when necessary. Key words: septal deviation, allergic rhinitis, management Rezumat Deviaţia de sept este o displastie endonazală a cărei corecţie chirurgicală este indicată de tulburările pe care le produce. Această particularitate anatomo-funcţională reprezentată de deviaţia de sept obstructivă contribuie în mod evident la apariţia unor dificultăţi în aplicarea tratamentului medicamentos în rinita alergică. Tratamentul chirurgical al deviaţei de sept în alergia rinosinuzală nu este practicat în scop curativ, ci pentru a corecta acest defect morfologic cu implicaţii funcţionale asupra organelor de vecinătate. Există mai multe tipuri de tehnici chirurgicale mai mult sau mai puţin conservatoare, dar care nu pot fi lipsite total de unele incidente sau accidente intra sau postoperatorii. De aceea această intervenţie presupune în cazul pacientului alergic un management adecvat care să includă: stabilirea indicaţiei operatorii după aprecierea corectă a gradului implicării respectivei deviaţii de sept în cadrul sindromului de obstrucţie nazală descris de pacient; argumentarea importanţei patogenice a deviaţiei de sept pentru patologia de vecinătate prin investigaţii de laborator şi imagistice; alegerea momentului operator într-o perioadă de acalmie a simptomelor şi o atentă pregătire preoperatorie a pacientului; optarea pentru o tehnică chirurgicală minim invazivă adecvată tipului deviaţiei de sept; monitorizarea atentă a evoluţiei locale şi generale în perioada postoperatorie precoce şi tardivă. Cu toate acestea tratamentul chirurgical al deviaţiei de sept trebuie luat în calcul numai în cazul eşecului celorlalte posibilităţi terapeutice destinate rinitei alergice. Cuvinte cheie: deviaţie de sept, rinită alergică, management Introducere Septul nazal este perfect rectiliniu şi vertical într-un număr redus de cazuri. Deviaţiile de sept (Fig. 1A,B) sunt relativ frecvent întâlnite, dar sunt considerate patologice cele care determină modificări ale respiraţiei nazale. Septul deviat reprezintă o displastie endonazală a cărei corecţie chirurgicală este indicată de tulburările pe care le produce, cu instalarea sindromului de obstrucţie nazală (1). Deviaţia de sept poate fi secundară unei tulburări de dezvoltare, prin creşterea inegală a porţiunii osoase faţă de cea cartilaginoasă a septului nazal sau unui traumatism (fractură facială, a piramidei nazale ori traumatism obstetrical) (7). Simptomatologia este reprezentată de obstrucţia nazală, de regulă unilaterală şi intermitentă, hiposmie sau anosmie, cefalee variabilă. Asocierea unei subluxaţii a subcloazonului (deviaţia marginii anterioare a septului cu obstrucţia narinară de o parte) adăugată obstrucţiei fosei nazale de partea opusă antrenează o obstrucţie nazală completă, bilaterală (Fig. 2). Diagnosticul se formulează pe baza rinoscopiei anterioare (Fig. 3). Tratamentul deviaţiei de sept este numai chirurgical şi constă în septoplastie sau rezecţie-repoziţie septală. adresate septului deviat în scopul refacerii permeabilităţii nazale (2). Sinteza datelor Indicaţiile clasice pentru această intervenţie (3,4) includ: obstrucţia nazală prin deviaţia importantă a septului nazal; puseuri frecvente de rinite, sinuzite, otite, când o deviaţie înaltă poate jena drenajul sau împiedică aerarea trompei Eustachio; cefaleea nazală sau epistaxisul iritativ, când o creastă septală comprimă un cornet; în cadrul rinoplastiilor; cale de abord al sinusului sfenoidal sau al hipofizei; înaintea unei timpanoplastii pentru siguranţa aerării. Contraindicaţiile sunt: vârsta (adolescenţi sub 16-17 ani sau bătrâni peste 55-60 ani); rinitele atrofice, ozenă; starea generală alterată; boli generale cum ar fi: tuberculoza, sifilisul. Contraindicaţii temporare sau relative sunt reprezentate de infecţii locale şi loco-regionale acute sau cronice. Intervenţia se realizează după o pregătire preoperatorie a pacientului (investigaţii clinice şi biologice uzuale; radiografie de sinusuri anterioare ale feţei; asanarea focarelor de infecţie depistate; testare la xilină), sub anestezie locală sau generală. Există mai multe tipuri de tehnici chirurgicale în funcţie de incizia practicată. Tehnica Killian de rezecţie subpericondro-mucoasă a porţiunilor deviate ale septului nasal (Fig. 4) presupune parcurgerea următorilor timpi operatori: incizie la 2-3 mm de marginea anterioară a cartilajului patrulater paralelă cu aceasta; decolare subpericondro-mucoasă în spaţiul de clivaj de aceeaşi parte; transfixia cartilajului patrulater; decolare subpericondro-mucoasă de partea opusă; rezecţia septului cartilaginos cu ajutorul cuţitului Ballanger (respectând o porţiune superioară şi anterioară de 5 mm), a septului osos cu pensa Brünings şi a crestei septale cu dalta şi ciocanul; repoziţionarea septului pe linia mediană; sutură la linia de incizie; tamponament nazal anterior. Se pot înregistra o serie de incidente şi accidente: - la anestezie: lipotimii, greţuri, vărsături, tahicardie, cefalee (puseu hipertensiv); - în timpul operaţiei: nu se decolează corect pericondrul şi nu se intră în spaţiul de clivaj (cartilajul fără pericondru este alb-sidefiu, fără sângerare), cu risc mare de perforaţie; ruperea mucoasei la decolare (perforarea ei): unilateral (nu pune probleme), bilateral la nivele diferite (mucoasa se reface singură, de regulă), bilateral la acelaşi nivel (se acoperă perforaţia prin introducerea unui fragment de cartilaj patrulater între fragmentele de mucoasă); hemoragie; fractura iradiată a lamei ciuruite a etmoidului (nu se va tracţiona septul osos cu pensa Brünings, ci se vor face mişcări de torsiune); pătrunderea dălţii în palatul osos în caz de boltă ogivală; comprese uitate (se numără când se pun, pentru a scoate acelaşi număr). Având în vedere particularităţile îngrijirilor postoperatorii (supraveghere activă prin spitalizare; tamponamentul anterior se menţine 24-48 ore; antibioterapie pe durata tamponamentului; analgezice, sedative; regim igieno-dietetic; după detamponare: anemizarea zilnică a mucoasei nazale şi dezinfecţie nazo-faringiană) şi posibilele complicaţii postoperatorii (precoce: hemoragie, tumefacţie nazală, cefalee, până la detamponare, hematom septal, hematom difuz al bolţii palatine, hematom subpalpebral sau tardive: abces al septului- în caz de hematom insuficient drenat; perforaţii tardive- în cazul unor deficite vasculare; pericondrite, osteite; sinechii septo-turbinale; reîncălzirea postoperatorie a unor focare de infecţie cronice: rinite, sinuzite, otite, amigdalite; prăbuşirea piramidei nazale prin greşeli de tehnică) această intervenţie presupune în cazul pacientului alergic un management adecvat. După simptomatologia dominantă, pacienţii cu rinită alergică se clasifică în două categorii (5,6,11): una formată din cei cu expresie mai accentuată a rinoreei şi a strănutului, iar cea de-a doua având obstrucţia nazală drept simptom major. În această categorie prezenţa unei deviaţii de sept accentuează gradul obstrucţiei nazale cu implicaţii în strategia terapeutică (necesitatea asocierii unui vasoconstrictor local pentru un control mai eficient al simptomatologiei). De aceea corecţia chirurgicală a unei deviaţii de sept cu implicaţii patogenice în cazul acestor pacienţi se va realiza după evaluarea lor completă diagnostică şi terapeutică: - diagnosticul rinitei alergice bazat pe anamneză (ce permite aprecierea severităţii bolii şi răspunsul la tratament), examinarea generală ORL (pentru examenul nazal rinoscopia anterioară aduce informaţii limitate şi de aceea mult mai utilă este endoscopia nazală- rigidă sau flexibilă), testele de alergie (cutanate, determinări de Ig E serice specifice), examenul citologic al secreţiilor nazale, teste de provocare nazală, investigaţii radiologice (computertomografice) (8,10); - aprecierea gradului severităţii rinitei alergice în funcţie de frecvenţa, severitatea, persistenţa sau intermitenţa simptomelor, caracterul lor sezonier, interferenţa cu activităţile sezoniere, prezenţa tulburărilor de memorie sau de concentrare, alterarea performanţei şcolare sau la locul de muncă, afectarea somnului şi supravegherea clinică conform propunerii OMS (9); - excluderea unor afecţiuni în cadrul diagnosticului diferenţial al rinitei alergice (rinita vasomotorie, coriza); - identificarea prezenţei comorbidităţii reprezentată de astmul bronşic sau a unor complicaţii posibile participarea sinusală sau a căilor aeriene inferioare, polipoza nazală şi sinusală (12,13); - stabilirea tratamentului conform ghidurilor actuale după o strategie de abordare complexă, sigură şi eficientă atât pentru căile respiratorii superioare, cât şi pentru cele inferioare, incluzând măsuri de control pentru mediu/evitarea alergenului, terapie farmacologică, imunoterapie specifică cu alergene, chirurgia O.R.L.pentru cazuri atent selecţionate (13,14). Comentarii Având în vedere cele prezentate considerăm că intervenţia chirurgicală pentru corecţia unei deviaţii de sept la un pacient cu rinită alergică trebuie realizată în următoarele condiţii: - stabilirea indicaţiei operatorii după aprecierea corectă a gradului implicării respectivei deviaţii de sept în cadrul sindromului de obstrucţie nazală descris de pacient; - argumentarea importanţei patogenice a deviaţiei de sept pentru patologia de vecinătate prin investigaţii de laborator şi imagistice; - alegerea momentului operator într-o perioadă de acalmie a simptomelor şi o atentă pregătire preoperatorie a pacientului; - optarea pentru o tehnică chirurgicală minim invazivă adecvată tipului deviaţiei de sept; - monitorizarea atentă a evoluţiei locale şi generale în perioada postoperatorie precoce şi tardivă. Respectând aceste reguli, după practicarea curei chirurgicale a unei deviaţii de sept evoluţia este favorabilă, în absenţa complicaţiilor. Rezultatul funcţional este bun, iar vindecarea se face prin cicatrizare şi reepitelizarea mucoasei după o perioadă de edem, false membrane şi cruste. Post operator tardiv am înregistrat pacienţi care au beneficiat de o terapie medicamentoasă cu doze mai mici. De aceea considerăm oportun ca managementul deviaţiei de sept la pacientul cu rinită alergică să se realizeze după un algoritm bine precizat (Fig. 5). Concluzii Tratamentul chirurgical al deviaţei de sept în alergia rinosinuzală nu este practicat în scop curativ, ci pentru a corecta acest defect morfologic cu implicaţii funcţionale asupra organelor de vecinătate. Această particularitate anatomo-funcţională reprezentată de deviaţia de sept obstructivă contribuie în mod evident la apariţia unor dificultăţi în aplicarea tratamentului medicamentos în rinita alergică. Cu toate acestea tratamentul chirurgical al deviaţiei de sept trebuie luat în calcul numai în cazul eşecului celorlalte posibilităţi terapeutice destinate rinitei alergice. Bibliografie 1. Paparella M.M. et al. Otolaryngology, Third Edition, Saunders, vol. I , 2002. 2. Probst R, Grevers G, Iro H. Basic Otorhinolaryngology, 2006, Thieme Medical Publishers. 3. Van De Water Th, Staecker H. Otolaryngology, Basic Science and Clinical Review, 2005, Thieme Medical Publishers. 4. Dhillon RS, East CA.Ear, Nose and Throat and Head and Neck Surgery, Churchill Livingstone, 2000. 5. Lund VJ. Acute and chronic nasal disorders. In JB Snow Jr, PA Wackym, eds., Ballenger's Otorhinolaryngology: Head and Neck Surgery, 17th ed., 2009, p. 557-566. Hamilton, ON: BC Decker. 6. Shah SB, Emanuel IA. Nonallergic and allergic rhinitis. In AK Lalwani, ed., Current Diagnosis and Treatment in Otolaryngology-Head and Neck Surgery, New York: McGraw-Hill, 2008, p. 264-267. 7. Spiegel JH, Numa W. Nasal trauma. In AK Lalwani, ed., Current Diagnosis and Treatment in Otolaryngology-Head and Neck Surgery, New York: McGraw-Hill, 2008, p. 248-255. 8. Allergic rhinitis, Clinical Knowledge Summaries (January 2008). 9. WHO GLORIA Allergic Rhinitis. Revised in 2007 by: Omer Kalayci, MD Ankara, Turkey Alkis Togias, MD Bethesda, MD, USA. 10. Vandenplas O, D'Alpaos V, Van Brussel P- Rhinitis and its impact on work. Curr Opin Allergy Clin Immunol. 2008 Apr;8(2):145-9. 11. Borres MP- Allergic rhinitis: more than just a stuffy nose. Acta Paediatr. 2009 Jul;98(7):1088-92. Epub 2009 Apr 17. 12. Guidelines for the management of allergic and non-allergic rhinitis, British Society for Allergy and Clinical Immunology (January 2008); Clin Exp Allergy. 2008 Jan;38(1):19-42. 13. Lieberman P, Anderson JA, Allergic Diseases- Diagnosis and Treatment, Humana Press, New Jersey,2007. 14. Ring J, Allergy in Practice,Springer,2005. 15. Patterson R, Greenberger PA, Grammer LC, Patterson Allergic Diseases, Lippincott Williams and Wilkins Publisher, 2002. Fig. 1A. Deviaţie de sept la nivelul marginii superioare a cartilajului patrulater. 1B. Deviaţie de sept cu obstrucţia ostium-ului sinusului maxilar. Fig. 2. Subluxaţie de subcloazon Fig. 3. Tehnica rinoscopiei anterioare. Fig. 4. Porţiuni deviate ale cartilajului patrulater şi vomero-etmoidală ce vor fi îndepărtate (tehnica Killian). Fig. 5. Algoritmul managementului deviaţiei de sept în rinita alergică 